Contribuția la sănătate, mai mult decât dublă de la 1 ianuarie. Noi nu primim nimic, medicii nici atât

De ce încă nu semnează medicii de familie contractul cu Casa Națională de Asigurări de Sănătate? Simplu: pentru că guvernul nu face absolut nimic pentru Sănătate. Hai să explic pe scurt.

Ieri, am dat o fugă pe la ANAF ca să plătesc CASS-ul. Atotștiutorul paznic, când îmi pune-n față formularul 604, mă informează că tocmai s-a “dublat” contribuția. Nu mai e 80 lei lunar, acum e 190 lei.

M-am scărpinat un pic după ceafă, că nu-mi ieșea matematica. Nu doar că a dublat-o, dar creșterea este de aproximativ 138%. Pe românește, statul îți cere acum mai mulți bani pentru asigurarea de sănătate, că e în gaură cu bugetul pe anul în curs, dar de oferit, nu oferă nimic în plus.

Și asta pentru că banii pentru Sănătate nu se duc la Sănătate, ci se duc pe populisme și pomeni electorale. Marele partid de guvernământ a tot promis, iar când nu s-a întâmplat nimic, medicii au ieșit în stradă. Acum, guvernul s-a trezit că medicii de familie nu semnează contractele cu CNAS, pentru decontarea serviciilor, iar oamenii trebuie să plătească de la consultații și până la medicamente.

Ministrul o face pe inteligentul și recomandă oamenilor să schimbe medicul de familie, adică hai să îngropăm sub preș gunoiul, pe motiv că cică n-are bani. Între timp, CASS-ul pentru persoane fizice crește (cu 138%, da?), pentru că logică pură.

Am mai explicat la un moment dat: banii din contribuții, fie ele salariale sau plăți direct la ANAF, nu se duc într-un fond pentru Sănătate, ci se duc într-o găleată comună. Banii de pe CASS pot merge, la fel de bine, în buzunarul lui Dragnea dacă individul decide, printr-o ordonanță de urgență, că vrea să mai cumpere niște insule de pe Dunăre.

Iată marea “revoluție fiscală” promisă de Dragnea: momentul în care mai pui 40 lei și-ți contractezi cel mai scump abonament lunar pentru o persoană fizică la o rețea medicală privată. Serios, la ce să plătești 190 lei lunar statului?

UPDATE: Suma de care vorbesc e contribuția pentru persoane fără venituri (eu plătesc mult mai mult, prin reținere la sursă pe contracte de drepturi de autor, dar mai sunt și luni moarte sau luni în care nu știi dacă ți se fac plățile la timp).

(Foto: Octav Ganea, Inquam Photos)